[image: image1.png]



הכנסת
PAGE  
3
ועדת משנה לתקנות שוויון זכויות לאנשים עם מוגבלות
01/12/2015

הכנסת העשרים
מושב שני
<פרוטוקול מס' 2>
מישיבת ועדת המשנה של ועדת העבודה, הרווחה והבריאות

לתקנות שוויון זכויות לאנשים עם מוגבלות
יום שלישי, י"ט בכסלו התשע"ו (01 בדצמבר 2015), שעה 14:30
<סדר היום:>
<תקנות שוויון זכויות לאנשים עם מוגבלות (התאמות נגישות למקומות ציבוריים קיימים שהם מוסדות להשכלה גבוהה ולשירותי השכלה גבוהה שהם  נותנים), התשע"ה–2015>
נכחו:

<חברי הוועדה:> 
יעקב מרגי – מ"מ היו"ר

איציק שמולי
<מוזמנים:> 
	שירה ילון-חיימוביץ
	–
	ר' המכון הישראלי להנגשה קוגניטיבית, נציבות שוויון לאנשים עם מוגבלות 

	שמואל חיימוביץ'
	–
	ממונה נגישות ארצי, נציבות שוויון לאנשים עם מוגבלות

	ערן טמיר
	–
	משפטן, נציבות שוויון לאנשים עם מוגבלות

	מירי מאיר שטטמן
	–
	מפקחת ארצית אגף השיקום, משרד הרווחה והשירותים החברתיים

	אילן שי
	–
	עוזר ראשי ליועצת המשפטית, משרד החינוך

	מיכל גלברט
	–
	רפרנטית מו"פ והשכלה גבוהה, אגף התקציבים, משרד האוצר

	שרית מוראי
	–
	מנהלת הקרן למפעלים מיוחדים, המוסד לביטוח לאומי

	ד"ר ניצן אלמוג
	–
	אגף הקרנות, המוסד לביטוח לאומי

	דוד ברקת
	–
	סגן נשיא ומנכ"ל, ועד ראשי האוניברסיטאות-ור"ה

	ענת טל
	–
	יועמ"ש, ועד ראשי האוניברסיטאות-ור"ה

	דבורה מרגוליס
	–
	ראש מינהל ור"ה, ועד ראשי האוניברסיטאות-ור"ה

	עודד צימנד
	–
	יועמ"ש, ועד ראשי האוניברסיטאות-ור"ה

	מיכאל רויטמן
	–
	יועץ נגישות מטעם ור"ה, ועד ראשי האוניברסיטאות-ור"ה

	נדב שמיר
	–
	סגן היועמ"ש, המועצה להשכלה גבוהה

	שירן פדידה
	–
	אגף תקצוב, המועצה להשכלה גבוהה

	יונתן אבן טוב
	–
	אגף תקצוב, המועצה להשכלה גבוהה

	יותם בן שטרית
	–
	אגף תקצוב, המועצה להשכלה גבוהה

	מריאלה יאבו
	–
	ע. המנכ"ל לענייני נגישות, אוניברסיטת תל אביב

	אלישע הרלב
	–
	סטודנט, האוניברסיטה העברית

	עומר מקייס
	–
	סטודנט חבר קליניקה, האוניברסיטה העברית

	מעין כהן
	–
	הקליניקה לזכויות אנשים עם מוגבלויות, האוניברסיטה העברית

	דנה גינוסר
	–
	הקליניקה לזכויות אנשים עם מוגבלויות, האוניברסיטה העברית

	סתיו ניסר
	–
	יו"ר לשעבר של תא סטודנטים עם מוגבלויות

	רעות אופיר
	–
	מתאמת פעולות ודוברת, ועד ראשי מכללות-ור"מ

	שמואל הר נוי
	–
	נציג ור"מ, מנכ"ל המכללה האקדמית צפת

	סלי בסון
	–
	היועצת המשפטית, האוניברסיטה הפתוחה

	ראובן ברון
	–
	מורשה נגישות השירות, המרכז לעיוור בישראל

	משה עובד
	–
	מנכ"ל עמותת על"ה, עמותה לקידום סטודנטים עיוורים ודיסלקטים בישראל 

	זהר ג'ניאו
	–
	על"ה, עמותה לקידום סטודנטים עיוורים ודיסלקטים בישראל

	מרים בר ניר
	–
	סינגור, עוצמה - פורום ארצי של משפחות נפגעי נפש

	ארנה מלוא
	–
	נציג עוצמה, עוצמה - פורום ארצי של משפחות נפגעי נפש

	רעות גולדשטיין
	–
	יו"ר העמותה, עמותת My inspire

	ננה בר
	–
	רכזת תחום השכלה לאנשים חרשים, המכון לקידום החירש

	גילה זיידל
	–
	יו"ר, ארגון אופק לילדינו

	אביטל ישר רוזנאי
	–
	מנהלת תחום נגישות, בקול

	לירית שפיר שמש
	–
	מקדמת נגישות, בקול

	אבי בלאו
	–
	מורשה לנגישות השירות, בקול

	אמיר קביליו
	–
	עמותת נגישות ישראל

	גיא פינקלשטיין
	–
	מנהל, עמותת לשם - עמותה לקידום סטודנטים ליקויי למידה

	מיכל שיק הר-טוב
	–
	יועצת משפטית, עמותת נגישות ישראל

	עדי מרלה
	–
	עורכת דין, עמותת נגישות ישראל

	נעמה אריאן בר נוי
	–
	אדריכלית ומנהלת לקוחות בעמותה, עמותת נגישות ישראל

	רפאל בוסידן
	–
	מתרגם לשפת סימנים 

	אלי שליין
	–
	פעיל חברתי, תא נגישות, מכללת ספיר

	רביב מרקוס
	–
	סטודנט כבד שמיעה מהטכניון, פעיל בתאי הנגישות, התאחדות הסטודנטים

	ליאת הלבץ
	–
	מנהלת קשרי ממשל, התאחדות הסטודנטים הארצית

	מעין חג'אג'-כחלון
	–
	רכזת, מחלקת מדיניות אקדמית, התאחדות הסטודנטים

	נופר אלוני
	–
	רכזת מלגות, התאחדות הסטודנטים

	ערן לוי
	–
	רכז מעורבות חברתית, התאחדות הסטודנטים

	נעמי ביטמן
	–
	סטודנטית בעלת מוגבלות, רכזת אזור ירושלים של הפרויקט, התאחדות הסטודנטים

	צופית אדרי
	–
	סטודנטית בעלת מוגבלות, מכללת ספיר, התאחדות הסטודנטים

	ליהי זוסמן
	–
	ראשת מחלקת אוכלוסיות, אגודת הסטודנטים

	יערה קלמנוביץ
	–
	רכזת פורום הארגונים, מטה מאבק הנכים

	ישראל אבן זהב
	–
	מטה מאבק הנכים ופורום ארגוני הנכים

	אורית זולברג
	–
	המכון לקידום החירש

	קרן ברק
	–
	לוביסטית, מייצגת את ועד ראשי המכללות

	עידית שבתאי סידיס
	–
	לוביסטית (פוליסי), מייצגת את ועד ראשי האוניברסיטאות


<ייעוץ משפטי: >
אייל לב ארי
<מנהלת הוועדה:>
ענת כהן-שמואלי
<רישום פרלמנטרי:>
ס.ל., חבר המתרגמים
<תקנות שוויון זכויות לאנשים עם מוגבלות (התאמות נגישות למקומות ציבוריים קיימים שהם מוסדות להשכלה גבוהה ולשירותי השכלה גבוהה שהם  נותנים), התשע"ה- 2015>
<היו"ר יעקב מרגי:>
אני מתכבד לפתוח את ישיבת ועדת העבודה, הרווחה והבריאות, שזו ועדת משנה לתקנות שוויון לאנשים עם מוגבלות, ה-1 בדצמבר 2015, י"ט בכסלו תשע"ו, הנושא על סדר היום: תקנות שוויון זכויות לאנשים עם מוגבלות (התאמות נגישות למקומות ציבוריים קיימים שהם מוסדות להשכלה גבוהה ולשירותי השכלה גבוהה שהם נותנים), התשע"ה-2015. 

אני אומר משפט פתיחה, לא הרבה. אנחנו ממשיכים משהו. היינו בסרט הזה, דנו, ולמרות פגעי הגיל אנחנו גם זוכרים הרבה דברים, לא הכול, יכול להיות שאני אשכח משהו בדרך, אבל אנחנו חוזרים למסלול של אישור התקנות. אני מבקש מכל הגופים ומכל הנציגים להשתדל לתת לנו קצת קרדיט, לא להחזיר אותנו אחורה. אנחנו נהיה סובלניים, סבלניים, נשמע אתכם בקשב רב, אבל אנחנו רוצים לאשר את התקנות ואנחנו נשתדל להיות לכם לפה, גם לגבי העלויות, אבל אצלנו הסטודנט הוא במרכז, לכן שמתי את זה כהנחת עבודה ראשונית, כדי שכולנו ננמיך טוס ברמת הציפיות. 

בבקשה, אני אתן את רשות הדיבור ליועץ המשפטי של הוועדה, אייל. תן לנו סקירה קצרה. 

<אייל לב-ארי:>
הנוסח שבעצם הנחנו בפני הוועדה, נוסח קצת שונה הופץ לפני הדיון בוועדה ומכיל את מכלול הדיונים שהיו בכנסת הקודמת ולגביו ביקשנו התייחסויות עד שלישי שעבר. בנוסח הזה קצת עשינו תיקונים, אם אפשר ברשותך להקריא.

<היו"ר יעקב מרגי:>
הצעה לסדר. אנחנו מתחילים להקריא את התקנות, שוב מהתחלה, למחווה שלא היה איתנו ומחווה לזיכרון של כולנו.  לא יהיו הפרעות באמצע. אנחנו נקרא סעיף, נסיים אותו ונתחיל להקשיב. בבקשה, אייל. 

<אייל לב-ארי:>
(מקריא): "תקנות שוויון זכויות לאנשים עם מוגבלות (התאמות נגישות למקומות ציבוריים קיימים שהם מוסדות להשכלה גבוהה ולשירותי השכלה גבוהה שהם נותנים), התשע"ו-2015. 

"בתוקף סמכותי לפי סעיפים 19כט ו-19לא1 לחוק שוויון זכויות לאנשים עם מוגבלות, התשנ"ח-1998 (להלן – החוק), ולאחר התייעצות עם המועצה להשכלה גבוהה, נציבות שוויון זכויות לאנשים עם מוגבלות ועם ארגונים העוסקים בקידום זכויותיהם של אנשים עם מוגבלות, בהסכמת שר האוצר לפי סעיף 19סז לחוק, ובאישור ועדת העבודה, הרווחה והבריאות של הכנסת, אני מתקין תקנות אלה: 

פרק א – כללי

הגדרות:

1. בתקנות אלה – 
"אדם עם מוגבלות" – כהגדרתו בסעיף 5 לחוק;

"השירות" – שירות השכלה על תיכונית שנותן מוסד;

"התאמות נגישות" – כהגדרתן בסעיף 19א' לחוק;

"אחראי התאמות" – מי שהמוסד קבע כאחראי לקביעת התאמות אישיות, כמשמעותן בתקנה 15;

"מוסד" – מוסד על תיכוני כהגדרתו בסעיף 19כז(1) עד (4) לחוק, לרבות מוסד להכשרת עובדי חינוך או עובדי הוראה שבפיקוח ובתקצוב משרד החינוך שאינו מוסד להשכלה גבוהה;

"מורשה לנגישות מבנים, תשתיות וסביבה" – כמשמעותו בסעיף 19מא(ב) לחוק;

"מורשה לנגישות השירות" – כמשמעותו בסעיף 19מא1 לחוק;

"מרכז תמיכה" – גורם המתמחה בהנחיה וליווי של המוסד ושל התלמיד במהלך לימודיו במוסד, והמסייע בהספקה, תחזוקה והפעלה של אמצעי עזר וחומרי עזר ובהתאמות מידע עבור התלמיד, ויכול שהוא יהיה גורם פנים או חוץ שהמוסד התקשר עמו לעניין זה;  

"רכז נגישות" – כהגדרתו בסעיף 19מב לחוק;

"תלמיד" – אדם עם מוגבלות המקבל או המבקש לקבל שירות;

"תקנות מקום קיים" – תקנות שוויון זכויות לאנשים עם מוגבלות (התאמות נגישות למקום ציבורי שהוא בניין קיים), התשע"ב-2011;

"תקנות נגישות השירות" – תקנות שוויון זכויות לאנשים עם מוגבלות (התאמות נגישות לשירות), התשע"ג-2013;

"תקנות מקום ציבורי שאינו בניין" – תקנות שוויון זכויות לאנשים עם מוגבלות (התאמות נגישות למקום ציבורי שאינו בניין), התשע"ד-2013. 
<היו"ר יעקב מרגי:>
לעניין ההגדרות, יש משהו חדש? הנחיה אחת לכל הדיונים, אני תמיד מסתכל מימין לשמאל, לא שזה אומר משהו, במיוחד שחבר הכנסת איציק שמולי הוא לידי והוא מרכז מרכז. 

<איציק שמולי (המחנה הציוני):>
אל תסבך אותי. 

<היו"ר יעקב מרגי:>
אני אומר את דעתי. יש התייחסות לסעיף ההגדרות? 

<ראובן ברון:>
כן. 

<היו"ר יעקב מרגי:>
תציג את עצמך. 

<ראובן ברון:>
ראובן ברון, המרכז לעיוור. אני חושב שצריך בין השאר להגדיר את תקנות דרכים ונגישות לדרכים או את החוק המסמיך, כיוון שחלק גדול מהקמפוסים מכילים כבישים, מעברי חציה, חלק תחנות אוטובוס וכו' וכו'. התקנות שיהיו, כשהן יהיו, הן יהיו הרבה יותר מעודנות ורלוונטיות מאשר יש היום. 

<היו"ר יעקב מרגי:>
היועץ המשפטי של הוועדה ישיב לך. 

<אייל לב-ארי:>
ראינו את ההערה שלך, ראובן, וסברנו שמשני טעמים לא כדאי להכניס את זה בשלב הזה של התקנות. אחת, כי התקנות עדיין לא הותקנו ודבר שני, התקנות מדברות, למיטב ידיעתי, על שטחי חוץ, לא על שטחי פנים של מוסדות ולכן ההפניה הזו לא מדויקת. 

<שמואל חיימוביץ':>
אני רוצה להזכיר שבתקנות מקום קיים יש לנו דרישות לגבי נגישות במקומות שהם בתוך הנכס, כלומר אם מכללה, אוניברסיטה, יושבת בתוך נכס שהוא קמפוס, אז יש דרישות, לרבות דברים שקשורים לדרכים, בתוך הקמפוס. זה עדיין לא אומר שזה יהיה תואם אחר כך למה שייצא בדרכים. ככל שיהיה צריך בעתיד גם לקשור את זה לדרכים זה יהיה רלוונטי. 
<אייל לב-ארי:>
התיקון הנכון הוא בתקנות בניין קיים הרגילות, שגם הן מתייחסות לקמפוסים. 

<גיא פינקלשטיין:>
אני מנכ"ל עמותת לשם לשעבר, שהקימה את המרכזים בשיתוף המוסדות להשכלה גבוהה. 

<היו"ר יעקב מרגי:>
להגדרות. 

<גיא פינקלשטיין:>
אני מציע טיפה להרחיב את ההגדרה של מרכז תמיכה, היות שלעניות דעתי - - - 

<היו"ר יעקב מרגי:>
כמה היינו שם. אני זוכר אותך, וואי. 

<גיא פינקלשטיין:>
אני לא אסבך את העניינים בכלל, אני גם מאוד מה שנקרא ותרן היום, אני רוצה לסיים היום. 

<היו"ר יעקב מרגי:>
בוא תסביר לי למה. 

<גיא פינקלשטיין:>
היות שלעניות דעתי מרכז התמיכה הוא הגורם המרכזי שיוצר את הנגישות להשכלה גבוהה בעצם, אני חושב שגם בהגדרות אפשר טיפה לתת לו הרחבה, אחרי שהוא מלווה את המוסד ואת התלמיד במהלך לימודיו ומסייע במתן התאמות בלמידה, דרכי הערכה, תמיכה חברתית ואישית. זאת אומרת זה נותן לו כבר פה איזה שהוא נופך שיכול לרמז על הגוף הזה. 

<היו"ר יעקב מרגי:>
הרחבה בהגדרה. 

<גיא פינקלשטיין:>
טיפונת. 

<היו"ר יעקב מרגי:>
יש התייחסות? 

<ערן טמיר:>
למעשה אפשר פשוט לכתוב 'כמשמעותו בתקנה 8' במקום כל ההגדרה כאן, כי היא מיותרת. מה שכתוב בתקנה 8 זה - - -

<היו"ר יעקב מרגי:>
קיבלת תשובה. 

<שירה ילון-חיימוביץ:>
ההערה שלי זה לגבי הנושא של התאמות נגישות. ההגדרה של התאמות הנגישות כהגדרתן בסעיף 19א בחוק, הסעיף בחוק הוא יחסית מצומצם בעיקר בהתייחס למוגבלות שהיא לא פיזית. בתקנות נגישות לשירות הייתה בהגדרה של אמצעי עזר ושירותי עזר הרחבה קטנה יחסית, אבל שכן מאפשרת הכנסה של יותר דברים פנימה. השאלה אם ניתן להפנות לשם. 

<ערן טמיר:>
קודם כל יש כאן הפניה שקולטת את כל תקנות השירות לכאן, כולל את ההגדרות של - - -
<שירה ילון-חיימוביץ:>
אז זה גובר על זה? 

<ערן טמיר:>
אני לא רואה שיש פה סתירה, כי גם ההגדרה בחוק היא הגדרה לא מצומצמת, כי היא רשימה פתוחה, אז נכנס בה הכול. האמת היא שאפשר גם למחוק את זה, מבחינה ניסוחית זה לא מעלה ולא מוריד. 

<מרים בר ניר:>
אנחנו - - - 

<היו"ר יעקב מרגי:>
מי זה אנחנו? 

<מרים בר ניר:>
מרים ואורנה מארגון עוצמה. אנחנו דווקא מודאגות מהכיוון השני, אנחנו מרגישים שמורשה לנגישות השירות הרבה פעמים הוא אדם שבהגדרת המקצוע הוא יותר מומחה בקשיים פיזיים ופחות בקשיים קוגניטיביים ורגשיים. מתי זה נראה לי מאוד רלוונטי? בנושא של ההתאמות האישיות. 

<היו"ר יעקב מרגי:>
הטענה שלך לכאורה יכולה לשמש את כל המוגבלויות השונות. יבואו מוגבלי שמיעה ויגידו 'סליחה, כשאנחנו ממנים מורשה לנגישות השירות, תסמכי עלינו, תסמכי על הנוגעים בדבר' שהוא יקבל את כל ההכשרה המתאימה להנגשה. אי אפשר ליצור 17 מורשי נגישות במוסד אחד. גם ככה התקנות מאוד מאוד יורדות לרזולוציות קטנות ומאוד מורכבות. דיברנו על זה רבות. 
<ערן טמיר:>
ראינו גם את ההערות של עוצמה, ששלחו את ההערות שלכם בזמן. זאת הערה לא להגדרה, זאת ההגדרה של מורשה, ההערות שלכם הן למקום שבו יש תפקיד למורשה. זה בהמשך, זה לא לכאן בכל מקרה. 

<אייל לב-ארי:>
אם אני אוכל להוסיף, להבנתי, ולהערכתי וגם מבחינת רוח השוויון וגם התקנות אין איזה שהוא איסור או מניעה למורשה נגישות השירות להיוועץ עם איש מקצוע שבעיניו רלוונטי. 

<שמואל חיימוביץ':>
יש אפילו חובה, אני חושב. 

<מרים בר ניר:>
השאלה אם זו חובה. 

<ערן טמיר:>
זה לא בהגדרה של מה זה מורשה נגישות. 
<אייל לב-ארי:>
זה בסעיפים של הבקשה להתאמות. 

<ננה בר:>
(מתרגם שפת סימנים): ננה בר, אני נציגה מהמכון לקידום החירש. אנחנו הגענו לפה לייצג את זכויות קהילת החירשים וכבדי השמיעה בהשכלה גבוהה. אני רוצה לדבר על מרכז תמיכה, האם מתייחסים שם לאנשים שבעצמם מועמדים ללמוד לימודים, למשל יש בעיות עם נושאים של תנאי קבלה שלא מותאמים לאנשים עם נכויות. הפסיכומטרי לא מותאם לחירשים וכבדי שמיעה. יש הרבה דוגמאות שמרכז התמיכה מתייחס לנושא תנאי הקבלה, איך הוא מתייחס למועמדים. 

<היו"ר יעקב מרגי:>
חבר, כוון אותה לזה שכרגע ההערות הן להגדרות בלבד. אנחנו מתייחסים כרגע להגדרות. 

<ננה בר:>
(מתרגם שפת סימנים): רק הגדרה שמאוד חסרה, דבר אחד קטן, הגדרה שחסרה פה וזה פוגע, זה מאוד חסר, בקבוצה של החירשים. איך יש פה אמצעי עזר, למשל הספקה של מוצרים כמו הגברת השמיעה וכאלה. 

<היו"ר יעקב מרגי:>
זה לא בהגדרות. 

<ננה בר:>
(מתרגם שפת סימנים): אני לומדת למשל לתואר שני ואין לי את הנגישות הזאת לתואר שני. 

<היו"ר יעקב מרגי:>
בהתקדמות הדיון היא תוכל להעלות את הסוגיה הזאת. כשנגיע לסעיף ההתאמות נוכל להתייחס. 

<דוד ברקת:>
שמי דוד ברקת ואני מייצג את האוניברסיטאות, את ור"ה. אני מתנצל שאני לא מתייחס ממש להגדרות, אבל - - -

<היו"ר יעקב מרגי:>
לא, תתייחס רק להגדרות. אני לא רוצה לפתוח תתי דיונים כרגע, כרגע אני בסעיף ההגדרות. יש לך הערות להגדרות? 

<דוד ברקת:>
יש לנו הערות ל - - - 

<היו"ר יעקב מרגי:>
אני אתן לך הזדמנות, מה, אתה חושב שגומרים היום? אנחנו נעשה דיון. הרי אתם לא תיתנו לסיים היום. אני לא אדלג על שום דבר. נכון שאני  נחוש ואני נע - - -

<דוד ברקת:>
לא, גם אנחנו נחושים. 

<היו"ר יעקב מרגי:>
תוך כדי תנועה, אבל כרגע אני ממוקד בסעיף 1, הגדרות. יש לך הערות להגדרות? 

<דוד ברקת:>
לא. 

<היו"ר יעקב מרגי:>
תודה. 

סיבוב שני? עוד פעם? 

<ליאת הלבץ:>
לא הייתי בסיבוב הראשון. 

<היו"ר יעקב מרגי:>
אני בדרך כלל לא גמיש. 

<ליאת הלבץ:>
חד פעמי. רק על הסעיף על איזה מוסד זה חל וציינו את זה גם בהערות ששלחנו לוועדה. כרגע מדובר במוסדות להשכלה גבוהה, מוסדות להכשרת עובדי חינוך, עובדי הוראה. מה קורה עם הנדסאים? 
<אייל לב-ארי:>
זה מה"ט, זה קשור להכשרה מקצועית. 

<היו"ר יעקב מרגי:>
השאלה שלך במקום ועכשיו גירית לי את הסעיפים מוועדת החינוך. כל סוגיית ההנדסאים מול המל"ג בתהליכים. כרגע האכסניה היא מה"ט. הלוואי שהייתה לנו אכסניה אחת, כרגע למה"ט יש דיליי. 

<ערן טמיר:>
לא, דווקא הפוך. יש כבר תקנות למה"ט. 

<היו"ר יעקב מרגי:>
אני חוזר בי. יש פה נציגי מה"ט? מתנצל. אני בא מדיון אחר של חוק המילואים והפוריות, לתת הקלות להנדסאים. שם אנחנו אחרי המל"ג. 

<אייל לב-ארי:>
הנושא של ההנדסאים והטכנאים - - -

<היו"ר יעקב מרגי:>
טופל? 

<אייל לב-ארי:>
טופל - - - 

<ערן טמיר:>
טופל, אך לא מיושם עדיין. על ידי המכללות עוד לא מיושם, אבל טופל. 

<היו"ר יעקב מרגי:>
יש להם זמן ל - - -  כמו שיהיה לאוניברסיטאות. 

<אייל לב-ארי:>
חלק מהדברים כבר צריכים להיות מיושמים. 

<היו"ר יעקב מרגי:>
אנחנו ממשיכים. סעיף 1 של ההגדרות, סיימנו אותו. אני אומר לכם מראש, לא הולך לחזור, אז נקודה. 

<עודד צימנד:>
חשבנו שדוד - - -

<היו"ר יעקב מרגי:>
אל תחשוב לפני שאתה מזדהה. 

<עודד צימנד:>
שלום, אדוני. עורך דין עודד צימנד, מהלשכה המשפטית באוניברסיטת בן גוריון. 

<היו"ר יעקב מרגי:>
כבר התחלת טוב. בן גוריון וזה, התחלת טוב. 

<עודד צימנד:>
מייצג את ור"ה בהקשר הזה. לסעיף ההגדרות, שוב, כמו שדוד אמר ואדוני ביקש ממנו להמתין, יש לנו אמירה כללית לגבי התקנות שאנחנו נמתין איתה לרגע שבו אדוני יאפשר לנו. 

<היו"ר יעקב מרגי:>
כך הבנתי ממנו. אתה משפטן, נכון? 

<דוד ברקת:>
איש פשוט. 

<היו"ר יעקב מרגי:>
הבנתי. חייב את האמירה של המשפטנים. אמרנו את זה, אני חושב שאמרתי את זה במפורש, חבל על הזמן. תודה. 

<עודד צימנד:>
אני יכול להמשיך? 

<היו"ר יעקב מרגי:>
הערתך נרשמה. 

<עודד צימנד:>
אני מנסה להעביר נקודה, אפשר רגע אחד? 

<היו"ר יעקב מרגי:>
כן, רק להגדרות. 

<עודד צימנד:>
אפילו עורך דין, לא עורך דין, אבל בסוף גם לי - - -

<היו"ר יעקב מרגי:>
להגדרות. 

<עודד צימנד:>
גם לי קצת קשה עם הקטיעה הזאת, אני מבקש, אני מיד מגיע, אומר הערה אחת ומשחרר את הדיון הלאה. אז אחרי שאמרנו מה שאמרנו לגבי התפיסה הכללית של התקנות, שנרצה לדון בה באופן נינוח ונפרד, אז לעניין סעיף ההגדרות הנושא של תלמיד, מי הוא תלמיד, יש לנו בעיה עם זה. אחר כך הנושא נפתח רחב מאוד לתחולה בלתי ידועה לנו, של ציבור לא ידוע לנו של אנשים שאנחנו נצטרך לתת להם את התאמות הנגישות.  

<היו"ר יעקב מרגי:>
תודה, תעצור פה, אל תכניס לי בדלת האחורית. סליחה, אני אדם מאוד - - -

<עודד צימנד:>
אני מדבר על הגדרת תלמיד. זה נמצא בסעיף ההגדרות. 

<היו"ר יעקב מרגי:>
הבנתי אותך, אבל אתה בדרך ההגדרה נכנס לדיון מהותי. אתה לא שמת לב. 

<עודד צימנד:>
הגדרות הן לא עניין מהותי? הן סופר חשובות. 

<היו"ר יעקב מרגי:>
לא, אמרתי לך, זו ההתמחות שלך, אתה תגבר עליי בפלפולים המשפטיים, יש לך התייחסות להגדרת תלמיד? 

<ערן טמיר:>
אנחנו דנו בזה הרבה מאוד בעבר, גם עם נציגי המוסדות וור"ה. תלמיד זה 'אדם עם מוגבלות המקבל', זאת אומרת שהוא כבר לומד, 'או המבקש לקבל שירות של השכלה על תיכונית', כמו שהיא מוגדרת בחוק. זאת כוונת המחוקק, בהקשר הזה המחוקק הראשי. לא רק מישהו שכבר נכנס אלא גם מישהו שנמצא בתהליך, מי שרוצה לקבל שירותי השכלה גבוהה. אני מזכיר, היו ויכוחים, אם מישהו סתם יבוא אז זה? לא, זה למי שרוצה לקבל שירותים של השכלה על תיכונית כהגדרתם בחוק. זאת הייתה הפשרה. 
<עודד צימנד:>
אפשר להגדיר את זה תלמיד ומועמד ללימודים? 

<ערן טמיר:>
זה מבקש לקבל שירותים. זאת הכוונה. זה מה שכתוב. 

<קריאה:>
לא, זה לא - - - 

<ערן טמיר:>
מה זה לא? גם על זה היינו בדיון. היינו כבר בדיון הזה. 

<היו"ר יעקב מרגי:>
טמיר, נקודה. היינו בדיון הזה, עברנו אותו, צלחנו אותו. המבקש, מועמד, זה היינו הך. נקודה. 

<ערן טמיר:>
לא, למועמד יש כאילו מעמד מיוחד - - -

<קריאה:>
מועמד זה רחב יותר. 

<עודד צימנד:>
אני יודע שאנחנו נקבל הרבה פחות הזדמנות ולכן סליחה שאני מתפרץ. נכון שדיברנו ונכון שלא סיכמנו. נכון שאתה חותר למקום רחב הרבה יותר ובנוסח - - -

<ערן טמיר:>
לא. 

<עודד צימנד:>
ההגדרה - - - 

<ערן טמיר:>
את מי אתה רוצה להוציא? 

<עודד צימנד:>
ההגדרה 'מבקש' זה כל אחד שהגיש. 

<היו"ר יעקב מרגי:>
עודד, תקשיב, יש לך הצעה חלופית? 

<קריאה:>
מועמד. 

<היו"ר יעקב מרגי:>
זו הגדרה מצומצמת. 

<עודד צימנד:>
נכון, להגדרה מועמד. אנחנו יודעים מי הוא מועמד, אנחנו לא יודעים מי הוא מבקש. לא ייתכן שכל אדם שיקיש באתר האינטרנט של מישהו מהגופים להשכלה גבוהה ויתעניין במידע יהיה מאותו הרגע מבקש לקבל שירות. 

<ערן טמיר:>
למה שלא יקבל מידע נגיש? 

<עודד צימנד:>
ההגדרה 'מועמד' ברורה. 

<היו"ר יעקב מרגי:>
עמדתך ברורה, מרגע זה אתה נותן לנו לענות. ואני אגיד לך עוד משהו, אתה מאפשר לנו גם להחליט. קודם כל המידע שיש לך באתר האינטרנט חייב להיות מונגש. יש לך הפנמה של הנושא הזה? אני שואל אותך שאלה, כן או לא? 

<עודד צימנד:>
נושא אתר האינטרנט שהתקיים אתמול יום עיון גדול מאוד סביבו, מה הוא אתר האינטרנט. אתר הבית, האינטר פייס מה שנקרא הבסיסי? 

<היו"ר יעקב מרגי:>
תודה רבה. 

<עודד צימנד:>
בוודאי שהוא צריך להיות מונגש. 

<היו"ר יעקב מרגי:>
תודה. שמענו את הערתך, תודה. הלאה, אנחנו מתקדמים. 

<אייל לב-ארי:>
תקנה 2 נמחקה, היא קיימת - - - 

<היו"ר יעקב מרגי:>
היית פה מתחילת הדיון? אני לא מתכוון להיות במשחק הזה של לחזור ולחזור. 

<צופית אדרי:>
אני רק שואלת. 

<היו"ר יעקב מרגי:>
תשאלי. בסבב הראשון אני גמיש וגם נדיב. 

<צופית אדרי:>
נגישות השירות להשכלה גבוהה היא רק לגבי הלימודים? יש עוד דברים בהשכלה גבוהה שכלולים כשירות, הפעילויות, המסיבות. 

<היו"ר יעקב מרגי:>
היית פה בכל הדיונים? 

<צופית אדרי:>
לא, אני פעם ראשונה. 

<היו"ר יעקב מרגי:>
אני אתן לך עצה ואני אתן עצה לכולם. מי שרוצה באמת להתייחס לדיון בוועדת כנסת אני מצפה ממנו שילמד את זה. 

<צופית אדרי:>
אני שואלת כי אני פעם ראשונה פה. פעם ראשונה סטודנטית. 

<היו"ר יעקב מרגי:>
בבקשה, ערן, תענה לה. 

<ערן טמיר:>
כן. 

<צופית אדרי:>
אוקיי, מעולה, תודה. 

<ערן טמיר:>
בעיקרון כן. הקפיטריה צריכה להיות נגישה - - -

<היו"ר יעקב מרגי:>
הלאה. אנחנו בסעיף? 

<אייל לב-ארי:>
סעיף 3. 

<היו"ר יעקב מרגי:>
החייב בביצוע התאמות נגישות. 

<אייל לב-ארי:>
(מקריא): 

3. (א)
החייב בעמידה בהתאמות הנגישות לפי תקנות אלה הוא המוסד.
(ב)
נתן מוסד התאמת נגישות לתלמיד לפי תקנה 16 יעבירה המוסד, ככל שניתן באמצעים סבירים, למקום או שירות שאינו המוסד שהתלמיד צריך להיות בו כחלק מלימודיו, ואולם אין באמור לפטור את אותו מקום או שירות כאמור ממתן התאמת נגישות לפי כל דין, לרבות אם התאמת הנגישות ניתנת להעברה.

(ג)
נקבעו בתכנית הלימודים של התלמיד לימודים מחוץ לחצרי המוסד, יבטיח המוסד, ככל הניתן, שהלימודים יתקיימו במקום שבוצעו התאמות נגישות לפי תקנות אלה.

סעיף (ד) זה נשאר נושא פתוח של האוניברסיטה הפתוחה. 

<היו"ר יעקב מרגי:>
סיימנו את 3? 

<אייל לב-ארי:>
סיימנו לקרוא. 

<היו"ר יעקב מרגי:>
התייחסות מימין לשמאל. בבקשה, גברתי. 

<מיכל שיק הר-טוב:>
אני עורכת דין, עמותת נגישות ישראל. אני חייבת לציין, לא קשור לתקנות, שהיום קיימנו ארוחת חושים לחברי כנסת. 

<היו"ר יעקב מרגי:>
הוזמנתי ואילוצי הזמן לא אפשרו לי. 

<מיכל שיק הר-טוב:>
חבל, הפסדת המון. 

<היו"ר יעקב מרגי:>
אני מתאר לעצמי. 

<מיכל שיק הר-טוב:>
אנחנו נשמח לקיים את זה שוב. בכל מקרה, שאלתי. אני אמנם עורכת דין - - -

<היו"ר יעקב מרגי:>
אל תתנצלי על זה.

<ערן טמיר:>
זה לא יעזור. 

<היו"ר יעקב מרגי:>
דרך אגב, הוועדה שאני עומד בראשה, בישיבת צוות אנחנו הולכים לקיים דיון מעמיק בסוגיה הזו, מל"ג, ות"ת, אותו כובע, אתם סתם עובדים עלינו, אנחנו הולכים לקיים דיון על לימודי המשפטים במדינת ישראל. בבקשה, הערתך. 

<מיכל שיק הר-טוב:>
ואז אולי התקנות יהיו נגישות. סתם. 
<היו"ר יעקב מרגי:>
רק יסבכו אותן עוד יותר. 

<מיכל שיק הר-טוב:>
אני מאוד אשמח להבהרה לגבי 3(ב), כי אני לא מצליחה להבין, ושאלתי היא האם זה אמור להחליף את תקנה 10ה) שקיימת תקנות מקום קיים והחרגתם את זה מהתקנות.
<איציק שמולי (המחנה הציוני):>
אני רוצה להתייחס לסעיף קטן (ג). 

<היו"ר יעקב מרגי:>
אז בואו נתחיל עם 3(ב), נקבל תשובה ונעבור הלאה. 

<דוד ברקת:>
ל-3(א). האוניברסיטאות יעשו את הנגישות, מדובר במאות מיליוני שקלים. אני מקווה שיש פה נציגי אוצר. במדינה, כשמדובר בנגישות אז המדינה מממנת, האוניברסיטאות לא תוכלנה לעמוד בהוצאות הגדולות האלה אם הן לא תקבלנה סיוע נאות ואני פונה לאנשי האוצר ואנחנו גם בקשר עם אנשי ות"ת ואני יודע שאמורה להיות פגישה בין ות"ת והאוצר. אנחנו עשינו סקר נגישות, אנחנו מדברים על 450 מיליון שקלים עלויות נגישות לאוניברסיטאות, אנחנו רוצים להנגיש את האוניברסיטאות, רוצים להנגיש במיוחד כל מה שקשור לסטודנט הפרטני. אני אולי אתייחס לזה אחר כך. אנחנו חושבים שבנושא הנגישות של הבניינים יש לאוניברסיטאות קמפוסים בכל מיני מקומות, שבחלקם אין סטודנטים או לא צריך להנגיש את הכול הנגשה מלאה והיינו רוצים את מרב המשאבים להקדיש לכיוון של ממש ה - - -

<היו"ר יעקב מרגי:>
תזכיר לי את השם. 

<דוד ברקת:>
דוד. 

<היו"ר יעקב מרגי:>
דוד, תקשיב. בישיבת ההכנה הקצרה שקיימתי לפני הישיבה שאלתי את נציג הוות"ת, להסביר לכם מה זה ות"ת? זה מי שאחראי במל"ג על תכנון ותקצוב. שאלתי ואין ספק שנכון שיש את אותם 190, זה עדיין 190? 

<דוד ברקת:>
לא, זה 90 מתוך 450. 

<היו"ר יעקב מרגי:>
מי זה איש הוות"ת? לפנות לו מקום בשולחן. 

<יונתן אבן טוב:>
מפה ישמעו אותי. 

<היו"ר יעקב מרגי:>
שאלתי, אין ספק שתקנות הנגישות משיתות, מטילות על האוניברסיטאות, על המכללות, על כל מי שמחויב בהן, כל המוסדות להשכלה גבוהה, עלויות. אין ספק שהסכום שתוקצב, כבר אז הגענו למסקנה שזה לא הכול. אבל הנה, אני אומר לך, אם מישהו חושב שהכול יהיה על אוצר המדינה, לא יהיה. אם מישהו חושב שכל ההוצאה תהיה מתקציב המדינה, לא יהיה. מה שכן, צריך להיות מאוזן, אין עניין להכביד, יש עניין בפיתוח המוסדות להשכלה גבוהה. זה לא שני צדדים, זה לא אתם ואנחנו, זה לא אתם והמדינה. לכן אנחנו נצטרך לראות את המקום הכי מאוזן, להביא את הנושא למקום הכי מאוזן בסוגיה הזו. בבקשה, אדוני. 
<יונתן אבן טוב:>
אני מבקש רק לתת לי להשלים, זה ייקח 20 שניות, אבל יש מחד גיסא ומאידך גיסא. 

<היו"ר יעקב מרגי:>
אבל תראה מה הגמישות שלי עושה, הכנסת לי את סוגיית התקצוב. כל הצד הימני התעורר, קודם לא היה לו מה לומר. אבל אני לא הולך לפתוח את זה. זו תהיה תשובה של הוות"ת ולא לפתוח את הסוגיה של התקצוב. 

<יונתן אבן טוב:>
אני ממשיך את דברינו מאו אז הוועדה בראשותך שפעלה בזמנו, גם היה דיון ראשון, נתנו הבהרות, ובדיון השני מסתבר שההבהרות לגבי הסכומים איכשהו - - - כנראה לא הייתי מספיק חד ולכן הבהרנו שוב, הסכומים היו ידועים ומוכרים לכולם. אני אחזור, 90 מיליון שקל השתתפות המדינה באמצעות ות"ת, במסגרת התכנית הרב שנתית של ות"ת - - -

<היו"ר יעקב מרגי:>
בכמה הערכתם את כל התקנות? 

<יונתן אבן טוב:>
מתוך סכום שהוערך בזמנו, אני מדבר על 2009-2010, בתקנות הקודמות, עלות לכל המערכת, קרי אוניברסיטאות ו-21 מכללות אקדמיות שמתוקצבות על ידי ות"ת, בין 200 ל-250 מיליון שקל. כלומר 90, סדר גודל של 40%. אני אומר בגסות. עלות כוללת לכל ההנגשה. 

בשנה האחרונה, אחרי שהתקנות התקדמו, התעדכנו, או שחלק מהאוניברסיטאות עשו שיעורי בית יחסית מאוחר, אינני יודע, זה לא חשוב כרגע, הועברו אלינו הערכות עלות מעודכנות על ידי ור"ה, במספרים גבוהים יותר. כשוות"ת ביקשה הבהרות ופירוט לגביהן, אז זה בהתחלה עלה מאוד, אחר כך כשביקשנו קצת פירוט זה ירד קצת. 

<היו"ר יעקב מרגי:>
הם למדו מהאוצר, כשהם מעריכים את הצעות החוק שלנו. 

<יונתן אבן טוב:>
לא, בואו נהיה ישרים, באוניברסיטה העברית, אני אקח את העברית לצורך דוגמה, ארבעה קמפוסים, מאות אלפי מטר בנוי, העבודה של הנגישות היא באמת, בוא ניתן את הקרדיט, היא עבודה מורכבת ולא מן הנמנע שיש גם יותר מדי - - - לאמוד אותה. הסכום הוא בין 300 ל - - -

<היו"ר יעקב מרגי:>
בוא אני אגלה משהו שאולי אתה לא יודע. חלק כבר מונגש, בינינו. 

<אייל לב-ארי:>
או היה צריך להיות מונגש כבר מזמן. 

<יונתן אבן טוב:>
זה נכון. קודם כל אתה צודק, כמובן. הסכום הוא גבוה מ-200 עד 250, הסכום של המכללות הוא בערך כמו שהוערך בהתחלה, הסכום של האוניברסיטאות גבוה משמעותית. כמה משמעותית? ות"ת עדיין בודקת מול ור"ה, אני לצערי היום עדיין לא יודע להגיד שאני יודע בדיוק מה הסכום ויכול לעמוד מאחוריו, דוד עדיין נותן לנו הבהרות. 

<היו"ר יעקב מרגי:>
אני רוצה לשמוע ממך, אנחנו אנשים תכליתיים - - -

<יונתן אבן טוב:>
ולסיכום העניין, היות שהעלויות גבוהות ממה שהוערך תחילה, וזה די ברור, השאלה בכמה - - - 

<היו"ר יעקב מרגי:>
אתם ערוכים ל - - -

<יונתן אבן טוב:>
אנחנו חושבים שיש מקום לשקול תוספת תקצוב. 

<היו"ר יעקב מרגי:>
אוה, זו אמירה מאוד אופטימית. תודה. 

<יונתן אבן טוב:>
אחרי כמובן שנבין את העובדות לאשורן. 

<דוד ברקת:>
אני רק מבקש דבר אחד. 

<היו"ר יעקב מרגי:>
לא, דוד, עצור פה. חבר הכנסת שמולי. 

<איציק שמולי (המחנה הציוני):>
הסכום שאמרת כולל את המכללות לחינוך? 

<יונתן אבן טוב:>
כולל את המוסדות שמתוקצבים על ידי ות"ת בלבד.

<איציק שמולי (המחנה הציוני):>
ומה עם המכללות לחינוך? 

<יונתן אבן טוב:>
צריך לשאול את משרד החינוך. 

<איציק שמולי (המחנה הציוני):>
אתה לא יכול  להטיל עליהם חובה כוות"ת מחר בבוקר ולא לשים כסף.  

<יונתן אבן טוב:>
אני לא מטיל חובה. 

<איציק שמולי (המחנה הציוני):>
זה לא מעניין אותי מאיפה אתה מביא את הכסף. 

<יונתן אבן טוב:>
אני לא מטיל חובה, חבר הכנסת שמולי. המחוקק מטיל, אני אחראי על תקצוב המוסדות שאני - - -

<היו"ר יעקב מרגי:>
חבר הכנסת שמולי, אתה לא יכול לבוא אליו בטענות בקטע הזה, הוא ות"ת. כרגע, נכון להיום, הם לא חוסים תחת חסותו. בתהליך הרב שנתי, אם היה מסתיים, היינו באים אליו בטענות. 

<איציק שמולי (המחנה הציוני):>
אדוני היושב ראש, אני למדתי במכללה לחינוך, אני אומר לך למען הגילוי הנאות - - -

<היו"ר יעקב מרגי:>
אין הנגשה.

<איציק שמולי (המחנה הציוני):>
עזוב אין הנגשה, לא תקצבו בינוי במכללות לחינוך, בינוי, עשר שנים, אתם רוצים להנגיש? על מי אתם עובדים? 

<היו"ר יעקב מרגי:>
רגע, אני שואל שאלה. ערן טמיר - - -

<איציק שמולי (המחנה הציוני):>
שיבוא לפה משרד החינוך. 

<היו"ר יעקב מרגי:>
רגע, רגע. התקנות האלה מחייבות את המכללות לחינוך? 

<ערן טמיר:>
זה כתוב, כן. אני רוצה להגיד - - -

<היו"ר יעקב מרגי:>
משרד החינוך נמצא איתנו כאן? 

<אילן שי:>
כן. 

<איציק שמולי (המחנה הציוני):>
איפה הכסף? 

<היו"ר יעקב מרגי:>
בבקשה, שב מול השולחן. משרדי הממשלה קודם כל הם ליד השולחן. 

<ערן טמיר:>
אני רק אגיד מה אני זוכר. הגשת התקנות האלה עוכבו בזמנו בגלל שלא היה תקצוב ובסופו של יום,  אילן ממשרד החינוך יתקן אותי, הם קיבלו איזה שהוא תקצוב למוסדות האלה. אני לא יודע מה קרה עם זה מאז כי אנחנו כבר ממשלה חדשה. 

<היו"ר יעקב מרגי:>
אתה לא מצפה שאתה תענה לי. תציג את עצמך ותן לי מה שאתה יודע, מה שאתה לא יודע אנחנו נעזור לך לבקש את הנתונים, להביא אותם לישיבה הבאה. 

<אילן שי:>
אני חייב לומר שלגבי התקצוב של התקנות אני לא יודע, אני צריך לברר את זה עם מינהל התקציבים. 

<היו"ר יעקב מרגי:>
אז הנה, קיבלת משימה. לישיבה הבאה אנחנו רוצים לדעת בדיוק אם יש לכם הערכה, אם אתם בכלל יודעים שהתקנות אמורות להיות מיושמות כבר בשנת 2017-18 ואם אתם ערוכים לתקצוב המכללות לחינוך. לישיבה הבאה אני אבקש תשובות, או שיבוא הגורם המוסמך לכך בתוך המשרד שמתעסק עם זה, עם תשובות. גם לא זו תשובה, כי ניתן לו הנחיות מה לעשות הלאה. 

אני בכוונה לא נותן לכם. אני לא פותח יותר את סוגיית התקצוב, נקודה. 

<שמואל הר נוי:>
אני הגעתי מצפת לכאן. 

<היו"ר יעקב מרגי:>
אני אתן לך לדבר. הגעת רק על התקצוב? 

<שמואל הר נוי:>
בעיקר על התקצוב. 

<היו"ר יעקב מרגי:>
שמעת את הדברים פחות או יותר? 

<שמואל הר נוי:>
כן. שמי שמואל הר נוי, אני מנכ"ל המכללה האקדמית צפת ונציג ועד ראשי המכללות. 
<יונתן אבן טוב:>
מכללה מתוקצבת על ידי ות"ת. שנשמור על ההבחנה. 

<שמואל הר נוי:>
המכללות המתוקצבות על ידי ות"ת ואני אומר כאן, גם אצלנו הסטודנטים במרכז, זו המטרה שלנו ואנחנו רוצים ליישם את התקנות כפי שייקבעו ואנחנו יודעים שגם אנחנו נצטרך להשתתף וגם אנחנו משתתפים היום, אבל היום התקצוב שהזכיר יוני מתקצב את התקנות הקודמות ולא את התקנות העתידיות, או שייקבעו כאן. לכן מה שאני מבקש זה דבר אחד, זה עזרת הכנסת, ובטח שהוועדה הזאת, שייעשה דיון בנושא התקצוב אחרי שהתקנות ייקבעו כי אחרת הדברים יתמוססו. 

<היו"ר יעקב מרגי:>
יוני, תקשיב, זה עונה לכולם. הוא אמר את הדברים בצורה הברורה ביותר. אפילו אני שלא מבין מהר קלטתי. אל"ף, ות"ת מודעים לכך שיש פערים בתקצוב. הסוגיה הזו, להערכתך כמה זמן תהיו מגובשי עמדה? 

<יונתן אבן טוב:>
בלי קשר לעניין הזה אנחנו נכנסים להערכתי למגעים עם משרד האוצר לגבי התכנית הרב שנתית הבאה, רבעון ראשון או שני של 2016. כלומר בטווח של חצי שנה מהיום. התכנית הרב שנתית הנוכחית שלנו הייתה מתשע"א עד תשע"ו, היא השנה שאנחנו נמצאים בה עכשיו, וכרגע מתחילים המגעים לקראת התכנית הבאה. 

<שמואל הר נוי:>
זאת אומרת הכספים יגיעו? 

<יונתן אבן טוב:>
עוד לא אמרתי יגיעו, אני אומר שזה המקום לדון. 

<היו"ר יעקב מרגי:>
תן לי רגע, לפני ה'זאת אומרת', אתה הגעת ל'זאת אומרת'. אני רוצה להבין ממך, יוני, אל"ף, שיש מגמה אכן להקטין את האחוז של ה - - -

<יונתן אבן טוב:>
של ההשתתפות העצמית. 

<היו"ר יעקב מרגי:>
של המוסדות ולהגדיל את הבסיס, כי כולם מבינים היום, גם לאור הערתו שהסכום היה מעודכן לתקנות שפורסמו, מתי? 

<שמואל הר נוי:>
ב-2009. 

<יונתן אבן טוב:>
אתה צודק בעיקרון, אני שוב רק רוצה להדגיש. נכון להיום אנחנו לא יודעים להגיד מה הכיוון - - - 

<היו"ר יעקב מרגי:>
הכיוון שלכם הוא לשם? אם לא תבקשו לא תקבלו. 

<יונתן אבן טוב:>
זה ודאי, אבל - - -

<היו"ר יעקב מרגי:>
לא, קודם כל דינמיקה בעבודה מול הכנסת תקציב, אם לא תבקשו לא תקבלו. אבל גם כשתבקשו, הלוואי שתקבלו כל מה שתבקשו. לכן אתה נערך בהתאם? 

<יונתן אבן טוב:>
בהחלט, רק קודם שנבקש אנחנו כמובן צריכים את כל ההבהרות מהאוניברסיטאות למספרים. 

<היו"ר יעקב מרגי:>
תודה. מיצינו סוגיית עלויות תקצוב, לא פותח. בבקשה, אדוני. תקרבו לו מיקרופון, תציג את עצמך. 
<זהר ג'ניאו:>
זהר ג'ניאו, יושב ראש עמותת על"ה, שמנגישה מזה 25 שנה את ההשכלה הגבוהה באוניברסיטאות לעיוורים. זה סתם רקע. לגופו של עניין, לאייל ולערן, סעיף 3 יוצר חבות כלפי המוסד, מטיל אחריות וחבות על המוסד. סעיף 18 בעקיפין יטיל חבות על גורמים אחרים. אני מציע להכפיף את סעיף 3 לסעיף 18. במילים אחרות, לכתוב 'בכפיפות לאמור בסעיף 18' ואז להמשיך את כל השאר.

<היו"ר יעקב מרגי:>
מי מתמודד מול הפלפול הזה? אתגרת אותם. תראה מה עשית. 

<ערן טמיר:>
איפה הסתירה, זהר? תן דוגמה למה התכוונת, אני לא מבין. 

<זהר ג'ניאו:>
דוגמה פשוטה. סעיף 18, בסופו של יום, בעקיפין, יטיל את האחריות על המוסד לביטוח לאומי, בתחומים מסוימים הוא ישאיר אותו במשחק. לפיכך נראה לי שנכון, כדי שהוא יהיה באמת חי וקיים, סעיף 18, שלא נשכח להכפיף בהגדרות של יצירת האחריות את סעיף 18. במילים אחרות, בכפיפות לאמור בסעיף 18 האחריות נתונה למוסד. זה גם יהיה טוב לאוניברסיטאות. זה חשוב לאוניברסיטאות, מה שאני מציע. 

<ערן טמיר:>
ההצעה החלופית לנוסח לא עונה על זה? 

<זהר ג'ניאו:>
על ההצעה החלופית נדבר כשנגיע לסעיף 18, אבל גם לגבי ההצעה החלופית וגם לגבי ההצעה כפי שהיא כתובה כרגע, ההערה שלי לדעתי, צריך להתייחס אליה. 

<ערן טמיר:>
תקנה 18 נועדה כדי להסדיר את אחד מהדברים שאתה מדבר עליו, זהר, הרבה מאוד זמן וזה הנושא של מקורות של סיוע ומתן התאמות ומימון חיצוני, כולל ביטוח לאומי.

<זהר ג'ניאו:>
שקיימים מזה שנים רבות. 

<ערן טמיר:>
שקיימים מזה שנים ואנחנו לא רוצים שזה יפסיק. זה מוסכם על כולם. 

<היו"ר יעקב מרגי:>
אתה רוצה לכרוך זה בזה.

<זהר ג'ניאו:>
בוודאי. 

<היו"ר יעקב מרגי:>
השאלה אם זה אפשרי ואם זה נכון. 

<זהר ג'ניאו:>
בטח שזה אפשרי. 

<ערן טמיר:>
אבל השאלה היא, נניח שמחר, וזאת הנקודה, ביטוח לאומי יחליט מסיבות אחרות שהוא פשוט מפסיק. 

<זהר ג'ניאו:>
זו בדיוק הסיבה שאני רוצה להכפיף. 

<ערן טמיר:>
אבל תקנה 3, מה שהיא אומרת - - -

<זהר ג'ניאו:>
תקנה 3 היא תקנה מאוד מהותית בכל התקנות האלה. היא יוצרת את החבות, היא יוצרת את ה-account apart. 

<היו"ר יעקב מרגי:>
בוא נהיה כנים, אתה רוצה ליצור מצב שזו לא כוונת המחוקק. אנחנו בתקנות האלה לא הולכים לחייב את המוסד לביטוח לאומי. המוסד לביטוח לאומי פועל על פי חוק הביטוח הלאומי, אתה רוצה לחייב אותו משהו? אדרבא, בוא נאתגר אותו בחוק הביטוח הלאומי. פה תקנות הנגישות, אני לא משפטן, אני לא חושב שזה נכון לעשות זאת. 

<ערן טמיר:>
אני מסכים איתך, אבל אני רק אתן עוד מילה, כרגע עשו שינוי, זהר, בתקנה 3, במקום שחייב בביצוע של ההתאמות הוא המוסד, זה החייב בעמידה התאמות הנגישות. הוא לא חייב לבצע, אבל הוא חייב לדאוג שזה יהיה, גם אם מישהו אחר נותן את השירות עצמו. 

<זהר ג'ניאו:>
ההערה של היושב ראש, עם כל הכבוד, היא לא נכונה. אם יורשה לי להגיד כזה דבר - - -

<היו"ר יעקב מרגי:>
מותר לך, קטונתי. אני אמרתי את זה בדחילו ורחימו, ראיתי כמה אתה שולט ב - - -

<זהר ג'ניאו:>
אז רק סליחה - - -

<היו"ר יעקב מרגי:>
אבל כיוונת אותי להערה שלי. 

<זהר ג'ניאו:>
אל תיתפסו למוסד לביטוח לאומי. יש למשל את משרד המדע, שתומך בהנגשות, אנחנו עושים את זה כבר 25 שנה, יש מוסדות אחרים, למשל משרד הרווחה, והם מככבים כרגע בתקנה 18. לפיכך אני בא ואומר, בואו לא נקל ביצירת החבות, נגדיר אותה בחוק. 

<היו"ר יעקב מרגי:>
אני עדיין לא חוזר בי, בדיוק אתה מחזק אצלי - - - אתה רוצה בסעיף הזה להכפיף אליו ולחייב גם משרדים אחרים, שהם לא מחויבים כרגע בהנגשה. 

<זהר ג'ניאו:>
היא הנותנת. 

<היו"ר יעקב מרגי:>
לא, אי אפשר. 

<זהר ג'ניאו:>
למה אי אפשר? היא הנותנת. 

<היו"ר יעקב מרגי:>
זה לא הליך חקיקתי נכון. אני מסכים איתך שזה האופטימום, אבל זה לא - - -

<זהר ג'ניאו:>
הערה אחרונה, לגופו של עניין. כאילו זה נשמע דקדוקי עניות. כרגע הנושא של ההנגשה, לגבי אחוז ניכר לאנשים עם מוגבלות מכוסה. התקנות האלה חשובות, אבל הנושא מכוסה. כדי להקפיד שהתקנות האלה לא יגרעו, לא ייצרו מצב הפוך, ייצרו מצב הרבה יותר גרוע מהמצב הקיים כרגע, הבקשה שלי היא במקומה והיא נכונה וזה לא נכון לחשוב שאי אפשר לעשות את זה בהזדמנות חגיגית זאת. לא רוצים, לא צריך. 

<ערן טמיר:>
אני חושב שהמטרה של כולם היא פחות או יותר אותו דבר, זה שאלה של ניסוח שהוא משפטני יותר. אפשר לבדוק באמת הכפפה לשמירת הדינים. אני לא חושב שזה יעשה איזה שהוא נזק, אבל אפשר לבדוק את זה.  

<היו"ר יעקב מרגי:>
משרד המשפטים נמצא, חוץ ממך שאתה - - - 

<זהר ג'ניאו:>
תחשבו. 

<אייל לב-ארי:>
אפשר להתייעץ עם - - -

<היו"ר יעקב מרגי:>
נמצאים כאן משרד המשפטים? 

<דוד ברקת:>
אבל, חבר הכנסת מרגי, יש פה - - -

<היו"ר יעקב מרגי:>
אתה רוצה לסייע בידי לנהל את הדיון? דוד, אל תכפה את עצמך. 

<ערן טמיר:>
אני לא רואה את משרד המשפטים, אני יכול להתייעץ איתם בנושא הזה.

<היו"ר יעקב מרגי:>
אל תאלץ אותי, שאני צריך לדון בהרגשה לא נוחה כלפיך ואתה כלפיי. סמוך על הרזומה שלי שאני - - - תן לי. אמרתי בהצהרת הכוונות שלי בתחילת הדיון, אני מוכן ללכת איתך לאן שאתה רוצה, צעד אחר צעד. נתתי לך פעם אחת, זה לא אומר שיהיה בהמשך. 

<דוד ברקת:>
לא, אבל - - -

<היו"ר יעקב מרגי:>
תן לי. פתחנו דיון, אל תפתח לי עכשיו עוד ענף. 

<דוד ברקת:>
לא, ביטוח לאומי. 

<היו"ר יעקב מרגי:>
לא רוצה. הנה, אתה רואה מה זה? הגמישות שלי לזהר, עכשיו אתה רוצה לפתוח לי דיון על הביטוח הלאומי. לא, לא יהיה. אין לי הרבה ערכים נוספים, אבל לנהל דיון אני יודע. 

<ערן טמיר:>
אנחנו נבדוק את זה גם עם משרד המשפטים. 

<היו"ר יעקב מרגי:>
האמירה מספקת אותי, תודה. 

<רעות גולדשטיין:>
אני רעות מעמותת My inspire ואני מבקשת הבהרות לגבי סעיף 3, נגישות מבנים. מה קורה באוניברסיטה כמו אריאל, שכבודה במקומה מונח, מה קורה עם קמפוס שלצערי אין גישה אליו, לא עם כיסא ולא עם קביים ולא עם - - - 
<היו"ר יעקב מרגי:>
בבקשה, המשפטנים יענו לך. התקנות האלה, בשביל זה התכנסנו כאן היום. 

<רעות גולדשטיין:>
נכון, אבל אין שום תקנה ואין שום התייחסות ל - - -

<היו"ר יעקב מרגי:>
תקשיבי, גברתי. אני רוצה לומר, האוניברסיטה מסתכנת אם היא לא תעשה מה שכתוב בתקנות. 

<ערן טמיר:>
לא, היא חושבת שזה לא כתוב. זה כתוב בהפניה לתקנות - - - 

<היו"ר יעקב מרגי:>
אלה מטרות התקנות. 3(ב) תשובה למיכל. 

<ערן טמיר:>
מה היא שאלה? 

<היו"ר יעקב מרגי:>
אילן גילאון ידידי אומר, אלה עם המוגבלות לא להתרברב, כולנו מוגבלים במשהו. לכן עם הדיון שהיה פה, תחזרי על השאלה שלך. 

<מיכל שיק הר-טוב:>
שאלה היא כזו, אני מנסה להבין את המשמעות של סעיף 3(ב) וקצת קשה לי, אני אשמח להבהרה לגבי סעיף 3(ב) ואם זה קשור לזה שהחרגתם את תקנה 10(ה) לתקנות מקום קיים, כי זה אמור לבוא במקום. 

<ערן טמיר:>
תקנות 10 בבניין קיים בכלל לא רלוונטיות. אני אסביר פה, זה עניין משפטי קצת, אבל אין ברירה. כל ההסדרים של פטורים שקבועים בתקנות הגנריות, תקנות בניין ותקנות שירות, לא חלים פה, כי זו המגבלה של הסמכה בחוק. החוק לא מאפשר למוסדות האלה לקבל פטור, לכן תקנה 10 בכלל לא רלוונטית כאן. 

<מיכל שיק הר-טוב:>
כולל 10(ה)? 

<ערן טמיר:>
10(ה) זה אחד מהכללים של הפטור, אז זה לא רלוונטי. זה פשוט לא פה, הם לא יכולים לקבל פטור אלא בבקשה פרטנית לנציבות. 

<מיכל שיק הר-טוב:>
לא 10(ה) זה העברה ל - - - 

<ערן טמיר:>
אני יודע מה זה 10(ה), תאמיני לי. תקנה 10(ה) אומר שאם אתה מקבל את הפטור ההנדסי ואתה רשות ציבורית ואתה לא יכול לתת נגישות אתה צריך לעבור, אבל זה חלק מההסדר של הפטור. אין להם פה בכלל פטור מהסוג הזה, שהוא פטור אוטומטי, אלא רק יכולת לבקש, לכן זה לא רלוונטי ל-10(ה). אני אסביר מה (ב), (ב) כרגע אומר שאם יש חלק מהלימודים שנעשים במקום אחר, אז המוסד צריך לעשות כמה שהוא יכול מאמץ כדי להעביר את ההתאמות לאותו מקום. 

<מיכל שיק הר-טוב:>
אנחנו פשוט יודעים שהרבה פעמים יש העברה לבתי ספר יסודיים. בתי ספר יסודיים זה העברה ללימודים במקומות - - -

<ערן טמיר:>
(ב) לא מדבר על נגישות פיזית בהקשר הזה. זו הנגשה פרטנית, לא הנגשה פיזית. לגבי הנגשה פיזית צריך לפעול למקום נגיש אלא אם כן הם יקבלו פטור פרטני. 

<היו"ר יעקב מרגי:>
3(ג). חבר הכנסת שמולי ברשות דיבור. 

<גיא פינקלשטיין:>
אני עוד ב-(ב). היות שלצערי הדיסלקציה שלי לא מאפשרת לי לקרוא סעיפים שחולקו לי ברגע זה ואני קורא את הנוסח שנשלח לי מהוועדה במקור, אני רק רוצה להבהיר, בנוסח שלי כתוב שהתקנות לא יטילו על מוסד חובה לבצע התאמות נגישות במקום ציבורי קיים. 

<ערן טמיר:>
זה נמחק. 

<גיא פינקלשטיין:>
זאת אומרת הם חייבים לבצע התאמות בכל מקום, ערן? 

<ערן טמיר:>
הם חייבים לפעול ולעמוד בדרישות של הנגישות. 

<גיא פינקלשטיין:>
זה אומר - - - 

<היו"ר יעקב מרגי:>
גיא, ההקדמה שנתת לי עם התקנות שקיבלת הרגע, נראה לי שידעת את התשובה. 

<גיא פינקלשטיין:>
לא, לי חשוב לוודא שמוסדות לא יקבלו פטור, אני אסביר גם למה. 

<ערן טמיר:>
יש מצבים שהם יוכלו לקבל פטור. 

<גיא פינקלשטיין:>
בסדר, שיהיה נטל - - -

<היו"ר יעקב מרגי:>
בסוף בסוף צריך להטיל גזרות שאפשר לעמוד בהן. 

<גיא פינקלשטיין:>
בוודאי, אני רק חושב שאנשים עם מוגבלות שווים הרבה מאוד כסף למוסדות והפניות שמגיעות אליי על אנשים שמפסיקים לימודים באוניברסיטה הפתוחה או באוניברסיטאות אחרות, בגלל שהם לא נגישים, הם הפסד של כסף נקי לאוניברסיטאות. אני לא מדבר על אלה שלא באים לאוניברסיטאות כי לא מאמינים שהן נגישות, ושם יש הרבה כסף. 

<היו"ר יעקב מרגי:>
אני רוצה להגיד לך, אני לא בא מהנקודה הזו. לא מעניין אותי כמה הם שווים, לא מעניין אותי אם זה שווה להם, ונמשיך עם השווי. מה ששווה לי זה שיהיה מונגש, כדי שמי שרוצה להגיע ליעד מסוים ולממש את שאיפותיו יוכל, ככל האדם. 

<גיא פינקלשטיין:>
אז אני רק רציתי לוודא שלא פטרו את המוסדות מהדבר הזה.

<היו"ר יעקב מרגי:>
אז יפה, תודה. 

<ננה בר:>
(מתרגם שפת הסימנים): אני שוב ננה, מהמכון לקידום החירש. נושא של המוסדות להשכלה גבוהה. בתשובה לנציג מהוות"ת אני הבנתי, ההנגשה הפיזית, למשל שאני לומדת לתואר שני באוניברסיטת תל אביב, אין נגישות לאדם חירש שם. להרבה מהסטודנטים החירשים וכבדי השמיעה שלומדים תארים מתקדמים, תואר שני והלאה. אני שואלת האם ות"ת מתייחסים לנגישות הזאת, לא לנגישות הפיזית, למשל תרגום שפת סימנים. 

<היו"ר יעקב מרגי:>
זו הנגשה פרטנית. 

<ננה בר:>
(מתרגם שפת הסימנים): הנגשה פרטנית, תרגום לשפת סימנים וכדומה. 

<היו"ר יעקב מרגי:>
טמיר, תחזור על תשובתך עוד פעם. 

<ערן טמיר:>
לא, היא שאלה את הוות"ת. 

<יונתן אבן טוב:>
היא שאלה אותנו אם אנחנו מתקצבים, לדעתי, נכון? 

<ערן טמיר:>
התקנות דורשות, זה ברור. 

<היו"ר יעקב מרגי:>
סליחה, אני עונה עכשיו. אנחנו לא אמורים לתת עכשיו תשובה פרטנית על התקצוב, סעיף סעיף סעיף סעיף. יש במכלול של התקנות האלה, התקנות נותנות מענה, על סוגיית התקצוב הכללי ניתנה תשובה, יש סכום, לא מספק, הגורמים המתקצבים יודעים שזה לא מספק, איך להתאים את ההערכה של העלויות וגם להתאים את אחוז ההשתתפות של המוסדות. 

<ענת טל:>
אני עורכת דין ענת טל מהאוניברסיטה העברית וגם בשם ור"ה. הנוסח הקודם של התקנות, שגם נשלח אלינו, קבע במפורש שהמוסדות לא צריכים להנגיש מקום אחר שהסטודנט צריך להיות בו כחלק מלימודיו. אני מצטרפת לגיא, אמנם אין לי דיסלקציה, אבל אני גם מתקשה להתמודד איתה בשנייה האחרונה, אני אמורה, לפי מה שאני מבינה, להעביר מערכות שמע או רמפות, את כל ההתאמות שאני אמורה לעשות אצלי במוסד, גם למקומות אחרים, אם סטודנט יילך לסיור לימודי וכו'.

<ערן טמיר:>
זה היה כתוב גם קודם. זה כתוב כבר שנה. 

<ענת טל:>
היה כתוב שאין עליי חובה. 

<ערן טמיר:>
לא, זה אותו קטע שהיה כבר קודם. 

<היו"ר יעקב מרגי:>
גברתי, אמרת. 

<ערן טמיר:>
זה היה כתוב קודם. 

<היו"ר יעקב מרגי:>
לא צריך, זה לא יום לימודים ארוך, הבנתי אותך. אין לי דיסלקציה, יש לי מגבלה אחרת ואני מתנצל, אבל אני גם לא יכול לראות שחוזרים על דבר, כל אחד והמגבלה שלו. וכתוב לך במפורש והיית צריכה להיות ערנית לכך. מי שערני, צריך להיות ערני לכול, 'ככל שניתן באמצעים סבירים'. תודה. לא פותח דיון. 

<ענת טל:>
אמצעים סבירים זה דבר שנתון לפרשנות מאוד רחבה. 

<היו"ר יעקב מרגי:>
תעברו בבקשה. את ברשות דיבור, דברי. רק את, מה שלומך? 

<סתיו ניסר:>
בסדר. אני עונה לזהר, יושב ראש עמותת על"ה, סטודנטים עם מגבלה צריכים להיות כמו כל סטודנט רגיל באחריות המוסד. אם המוסד בוחר להעביר את סמכות ההנגשה לעמותות כמו עמותת על"ה, שבאמת כבודן במקומן מונח - - -

<זהר ג'ניאו:>
לא, לא הבנת אותי. 

<היו"ר יעקב מרגי:>
זהר, תן לה להביע את דעתה. 

<זהר ג'ניאו:>
ממש לא הבנת אותי. 

<סתיו ניסר:>
אני תיכף אבקש תשובה. המוסד אחראי עליי כמו כל סטודנטים אחרת. 

<היו"ר יעקב מרגי:>
לא הייתה כוונה אחרת. 

<זהר ג'ניאו:>
לא הייתה כוונה אחרת.

<סתיו ניסר:>
אני הבנתי אותך אחרת.

<היו"ר יעקב מרגי:>
אז הנה, אומר לך זהר שהוא לא - - -

<זהר ג'ניאו:>
את לא הבנת אותי. 

<היו"ר יעקב מרגי:>
בבקשה, 3(ג). יש התייחסות ל-3(ג)? בבקשה, חבר הכנסת שמולי. 

<איציק שמולי (המחנה הציוני):>
אני רוצה להבין את משמעות המילה 'ככל שניתן'. אני חושב שבמסגרת האיזונים, מצד אחד אני כן חושב שבמקומות שבהם צריך לבוא לקראת המוסדות מבחינת מוסד הפטור שדיברתם עליו, אז צריך לעשות את זה, אבל מצד שני אם 3(ג) נותן אפשרות כלשהי, למשל סטודנט בחינוך שצריך לעשות איזה שהן התמחויות במקומות אחרים, ואז הוא יפסיד חלק מתכנית הלימודים, או שהוא לא יקבל את מלוא ההכשרה כי אי אפשר - - -

<ערן טמיר:>
אני אסביר. כשהכניסו את המילים 'ככל הניתן' המחשבה פה הייתה על מצבים כמו לאתר ארכיאולוגיה שצריך לחפור שם ואז יש קושי לעשות דרך נגישה, או צוללים בלימודי ביולוגיה ימית וצריך לצלול או דברים כאלה, או לימודי מערות. כל מיני לימודים שבמהות שלהם אי אפשר לעשות בהם את ההנגשה. אבל צריך להיות ברור גם שאם עושים את ההכשרה, כמו הכשרה מעשית בבתי ספר, אז כשיש תלמיד עם מוגבלות שלא יכול להגיע, אז הם צריכים לעשות לו התאמה פרטנית, לפי כל הכללים של התאמה פרטנית. לא יכול להיות שמישהו לא יקבל את השירות. מקסימום ימצאו לו את המקום האחר שיתאים לו. 

<איציק שמולי (המחנה הציוני):>
לי יש רק בקשה אחת, שאולי תסכימו לקבל אותה, אני חושב שבמסגרת הצגת תכנית הלימודים, אם יודעים מראש שסטודנט לא יכול לעשות פעילות מסוימת, סיורים במקום מסוים, שמבחינת המוסד והחופש האקדמי שיש לו לקבוע מה היא תכנית הלימודים, הוא אומר 'אם אין סיור במערה התואר הזה לא יכול להיות שלם', תנו לסטודנטים לדעת את זה בתחילת הדרך. שהם לא יגיעו ליומיים לפני הסיור ואז הם יבינו שיש להם בעיה. זו הבקשה שלי. 

<סלי בסון:>
זה כתוב בסעיף הסיורים, יש פתרון למצב הזה.

<איציק שמולי (המחנה הציוני):>
אבל זה לא רק על סיורים. אני אגיד לך ממה אני חושש. שהסעיף הזה, בלי לפגוע באף אחד, ינוצל לרעה. מה שאתה אומר פה, צלילות, מערות וארכיאולוגיה, יגיע מהר מאוד לבתי ספר יסודיים שסטודנטים לחינוך צריכים לעשות בהם הכשרה. למה? כי האוניברסיטה והמכללה לחינוך, בצדק מבחינתה, תבוא ותגיד, מי אני שיכול לחייב בית ספר יסודי - - - 
<היו"ר יעקב מרגי:>
הוא מחויב בהנגשה. 

<ערן טמיר:>
יש פה כמה דברים שחבר הכנסת הזכיר ואפשר להתייחס אליהם בכמה רמות. דבר ראשון, 'ככל הניתן', בדרך כלל דווקא דורש מאמץ מרבי ומקסימלי מצד החייב, כי זה ככל הניתן. שים לב, להבדיל ממה שהיה כתוב למעלה, זה לא ככל שניתן באמצעים סבירים, אלא ככל הניתן. לגמרי. 

דבר שני, יש את הנושא שאפשר להגיד לתלמיד 'אתה לא יכול לעשות את הלימודים', רק אם המוסד יגיד שיש פה פגיעה במהות הלימודים ויסביר מה המהות של הלימודים ולמה אין אפשרות לעשות התאמה אחרת. אחרי כל הדברים האלה, אני בעד שיפרסמו את הדברים האלה מלכתחילה עד כמה שאפשר. אני לא יודע, זו שאלה למוסדות, צריך לשאול איך עושים את זה, אבל לדעתי יש חובה לפרסם את המידע לגבי התאמות ונגישות מלכתחילה. זו חובה שנמצאת בתקנות השירות, שמוחלות גם כאן, אבל פה בנקודה הזאת יש באמת משהו שהוא טיפה אולי - - -

<היו"ר יעקב מרגי:>
מעבר. 

<ערן טמיר:>
כן, שאולי צריך התייחסות נפרדת. 

<היו"ר יעקב מרגי:>
סליחה, אתם תשאלו עוד מעט את השאלות שפה לובנו בגלל הרחש בחש הזה ואני לא אאפשר וזה יהיה יושב ראש כזה קשוח, לא נותן לקיים דיון. 

<איציק שמולי (המחנה הציוני):>
מעבר לעניין הפרסום, בעניין מל"ג או משהו, אני מבקש לדעת מה הוא המנגנון שבאמצעותו אתם תצליחו למנוע הרחבה של המושג 'ככל שניתן'. זה מה שמטריד אותי. שמה שב-2016 נחשב מערות וצלילות, ב-2020 לא ייחשב כיתות לימוד בבתי ספר יסודיים. 

<היו"ר יעקב מרגי:>
אז אומר לך, אמרת שניתן לפרסם? 

<ערן טמיר:>
כן. 

<היו"ר יעקב מרגי:>
אז תאמר את זה לפרוטוקול. 

<איציק שמולי (המחנה הציוני):>
לא, אבל זה מעבר לפרסום, זה גם העניין של האישור. 

<ערן טמיר:>
זה קשור לכל המנגנון של האכיפה של החקיקה הזאת. אנחנו, כנציבות שוויון במשרד המשפטים, יש לנו סמכויות מכוח החוק לאכוף. אנחנו עשינו את זה גם בתקנות שכבר בתוקף וגם בתקנות האלה יש לנו סמכות. זאת אומרת אנחנו יכולים גם לראות ולקבל, אני מקווה שזה גם יגיע, שאנשים יידעו, ברגע שמישהו מבקש הנגשה פרטנית, לצורך העניין הוא סטודנט להוראה והוא רואה שאת ההוראה הפרקטית, את הפרקטיקום שלו, הוא יעשה בבית ספר נגיש. אם יגידו לו 'מצטערים, אנחנו לא יכולים לתת לך בית ספר נגיש' ויעברו את ועדת הערר פה וכל זה, הוא יכול לפנות אלינו ואנחנו נגיד 'לא, אנחנו מוציאים צו נגישות, אתם מחויבים לכלול את המקום הנגיש'. 

<היו"ר יעקב מרגי:>
תודה.  

<איציק שמולי (המחנה הציוני):>
זה חייב להיות מפורסם איפה שהוא. סטודנט לא יידע.

<היו"ר יעקב מרגי:>
הדברים נאמרו לפרוטוקול ואנחנו בהמשך גם נחדד את זה. תודה, איציק. 

<מיכאל רויטמן:>
הערה לאדוני. הנושא, 'ככל הניתן' הוא נושא ללא ספק רגיש. אין ספק, הוא מוקש דו צדדי וצריך לעשות בנושא הזה סדר, ולמה? אני אתייחס לדוגמה של חבר הכנסת שמולי דווקא למוסדות חינוך. מוסדות חינוך פועלים לפי עיקרון ראשית של הנגשת מבנה מרכזי אחד מתוך מספר, זה אל"ף, ובי"ת, נכון להיום וכנראה גם נכון לטווח זמן אחר, הרבה מאוד בתי ספר, הן יסודי והן תיכון, אינם נגישים, דבר שלא יאפשרו לדוגמה לסטודנטים מתחום החינוך לעבור את ההשתלמויות. אני יכול לומר שאני בעצמי יש לי תעודת הוראה - - -

<היו"ר יעקב מרגי:>
אתה יועץ של ור"ה? 

<מיכאל רויטמן:>
כן.

<היו"ר יעקב מרגי:>
אתה באת לסייע בידם, נכון? שהם יבינו את התקנות ויממשו אותן, נכון? בסדר, הבנו. אתה יכול להתייחס, טמיר? 

<ערן טמיר:>
אין לי בעיה. אני מקבל. אם עמדת ור"ה היא להוריד את המילים 'ככל הניתן' נוריד את המילים. זה היועץ שלהם אמר. 
<היו"ר יעקב מרגי:>
למרות השעה הבנתי. 

<ערן טמיר:>
רעיון מעולה, דרך אגב. חבל לבזבז את הזמן, זה פותר לנו, אני מקבל את - - - 

<היו"ר יעקב מרגי:>
לפעמים השופט יושב בכס המשפט ושואל את הפרקליט - - -

<ערן טמיר:>
לא, בוא נוריד את זה.

<מיכאל רויטמן:>
ור"ה לא מייצגת את המכללות לחינוך. 
<ערן טמיר:>
מה הוא רוצה? שנעשה רשימה של קורסים שאפשר או אי אפשר? 

<מיכאל רויטמן:>
אדוני, רק כדי לסיים את הנושא ולמצות אותו, אני התייחסתי לנושא הזה כדוגמה בלבד, לא מייצג ולא - - - 

<היו"ר יעקב מרגי:>
אתה אמרת את ההגדרה הכי  נכונה, ה'ככל שניתן' הוא דו צדדי ואנחנו הסכמנו להכניס אותו בגלל שהוא דו צדדי. אם הוא היה חד צדדי לא היית מקבל אותו. 

<משה עובד:>
אפשר הערה בנושא הזה? 

<היו"ר יעקב מרגי:>
לא. רבותיי, מיצינו. 

<משה עובד:>
למה מיצינו. 

<היו"ר יעקב מרגי:>
מי שואל למה מיצינו? 

<משה עובד:>
משה מעמותת על"ה. אני רוצה לומר שאתם התייחסתם למקצועות מאוד שוליים, לימודי מערות וכו', סטודנטים היום עושים סטז' כמעט בכל דבר. 

<ערן טמיר:>
אז שיעשו את זה במקום נגיש. 

<משה עובד:>
סליחה, אני רוצה לשאול אותך משהו, ערן. 

<היו"ר יעקב מרגי:>
לא, אל תשאל, תאמר את דעתך. 

<משה עובד:>
עיוור שהולך לעשות סטז' במתנ"ס בירוחם, הוא צריך שיקראו לו את הפתקאות שמשאירים לו. 

<היו"ר יעקב מרגי:>
סליחה, הוא אומר שהתקנות מחייבות אותו להיות נגיש. מקום קיים, חייב להיות נגיש. למה אני כל פעם - - - 

<ערן טמיר:>
לא, הוא שואל על שירות. 

<משה עובד:>
אני מדבר על שירות, אני לא מדבר על פיזי. אתם מדברים כל הזמן על פיזי? 

<ערן טמיר:>
זה סעיף קטן תקנת משנה (ב) אומרת. 

<משה עובד:>
התקנה אומרת שאוניברסיטאות יהיו חייבות להנגיש גם את הפתקאות של עובד סוציאלי שהולך לעשות סטז' במתנ"ס בירוחם? 

<ערן טמיר:>
בהקשר הזה זה 'ככל שניתן באמצעים סבירים'. אתם רוצים שנוריד את זה לגמרי? 

<משה עובד:>
אני רוצה שהאוניברסיטאות יבינו שהתקצוב של הדבר הזה צריך להיות מעבר לתקצוב החד פעמי של נגישות פיזית. זה צריך להיות נגישות בשוטף שנתי, שהם צריכים לדעת שהם צריכים ל - - -

<היו"ר יעקב מרגי:>
תודה. אז אמרת, בסוגיית התקצוב. 

<קריאה:>
זו נקודה חשובה ונציג ות"ת צריך לשמוע את זה. 

<היו"ר יעקב מרגי:>
אז הוא אמר. אומר לדבק טוב הוא ויחזקהו במסמרים. למה צריך לבזבז את הזמן על זה? הוא אמר דברי טעם, קיבלנו, לא צריך - - - 

<ערן טמיר:>
תקנת משנה (ד), נושא של התייחסות לאוניברסיטה הפתוחה. 

<היו"ר יעקב מרגי:>
התייחסות לאוניברסיטה הפתוחה. רגע, היינו שם. דיברנו רבות ואנחנו מכירים את האופי של האוניברסיטה הפתוחה. בבקשה. אנחנו עושים עכשיו חידוש לדיון - - -

<ערן טמיר:>
קודם כל לא קובעים כללים מיוחדים לאוניברסיטה הפתוחה. 

<סלי בסון:>
זהו, נגמר. אנחנו הגענו להסכם עם הנציבות, גם בסיוע של נדב שמיר מהמל"ג ואני חושבת שאנחנו - - - 

<היו"ר יעקב מרגי:>
אני מאחל לכולם שיישבו ויגיעו להבנות. תודה רבה. אני רוצה להבין, היא אומרת שהגיעה להבנות, מה זה אומר? 

<ערן טמיר:>
בגדול, מה שהאוניברסיטה הפתוחה ואולי מוסדות דומים לה ביקשו זה בעצם להשתמש בסעיף שמופיע בחוק, שהוא סעיף של פטור פרטני במצבים מסוימים כדי שמהות השירות לא תיפגע והם יוכלו להמשיך לתת את השירות כשהם מתחייבים שבכל מקרה תהיה נגישות לאותו תלמיד. הם דיברו רק על נושא של נגישות פיזית ולא בהקשר של נגישות שירות. בנגישות שירות הם אמרו שהם יעמדו בזה, הם דיברו על נגישות פיזית. הם ביקשו לפעול, נניח, סתם בתור דוגמה, בבית ספר בפריפריה שאין אופציה אחרת, כאשר למטה יש כיתות ולמעלה אולי גם הם משתמשים בכיתה, שבכל מקרה שהקומה למטה תהיה נגישות. בקיצור, הם התחייבו לעמידה בדרישות האלה. 
<קריאה:>
- - -

<ערן טמיר:>
לא, אתה רוצה לעמוד כמוהם? כשתבין על מה מדובר אז לא תרצה ל - - -  

<ערן טמיר:>
טמיר, לא מגיע פרס לקריאות ביניים. 

<ערן טמיר:>
בקיצור, זה פטור מאוד מאוד מורכב, שגם הוא עד 2019 ואחר כך - - -

<אורית זולברג:>
אני רק רוצה להבין, לא הצלחתי להבין. אני מתחברת למה שמשה עובד אומר, סטודנטים חירשים וכבדי שמיעה גם אצלנו מגיעים למקומות לעשות סטז' והשירות לא מונגש. אז לא הבנתי, אתה אמרת שהוא אומר דברי טעם, מה התשובה? איפה זה נכנס? 

<ערן טמיר:>
יש פה בעצם, כשאנחנו מדברים על פעילות שנעשית מחוץ לחצרי המוסד, בהקשר הזה של סטז' ופרקטיקום וביקורים וכו' וכו' יש פה שני דברים. סעיף קטן (ב) מתייחס להתאמות נגישות הפרטניות, שהמוסד אחראי עליהן. אז קודם כל הוא אומר שהמוסד צריך לדאוג, עוד פעם, ככל שניתן באמצעים סבירים, לתת את ההתאמות גם שם. תרגום לשפת סימנים, ממילא הם צריכים לעשות את זה במוסד עצמו, אין שום סיבה שהם - - -

<אורית זולברג:>
אבל אם הוא עושה סטז' בחוץ? 

<ערן טמיר:>
בסדר, עוד פעם, ככל שניתן באמצעים סבירים. חוץ מזה, אם הם משתמשים במקום אחר, למשל הוא נתן דוגמה של בית חולים, אז זה לא פוטר את האחריות של בית החולים לדאוג שהמקום יהיה נגיש. 

<היו"ר יעקב מרגי:>
על פי התקנות. 

<ערן טמיר:>
על פי התקנות. 

<אורית זולברג:>
אין עוד תקנות - - - 

<היו"ר יעקב מרגי:>
יהיו, אל תדאגי. לכן אנחנו ממהרים לסיים את התקנות האלה כדי להתפנות גם לבריאות. 

<ערן טמיר:>
זו סוגיה מאוד מורכבת. אי אפשר לכתוב פה מרשם מפורט ולרדת לפרטים. 

<זהר ג'ניאו:>
אפשר. 

<ערן טמיר:>
אפשר, אבל אז לא יהיו תקנות. 

<זהר ג'ניאו:>
אפשר, ערן. אפשר להרחיב את ההגדרה. 

<אורית זולברג:>
הסטודנטים אצלנו לא מצליחים לקבל סטז' כי אין להם נגישות.

<ערן טמיר:>
אז כשיהיו תקנות לפחות אפשר יהיה להתחיל להתמודד עם זה. כרגע אין כלום. 

<אורית זולברג:>
אז אני שואלת, האוניברסיטה תהיה אחראית שהוא עושה סטז' באיזה שהוא מקום - - -

<ערן טמיר:>
אם זה חלק מתכנית הלימודים. 

<אורית זולברג:>
הסטז' הוא תמיד חלק - - -

<ערן טמיר:>
לא תמיד, כשזה כן. 

<זהר ג'ניאו:>
ערן, נדמה לי שהפתרון הוא בהרחבת ההגדרה של המחויבות, יש לי את הנוסח, אני יכול לשלוח לכם את זה, להחיל את החבות גם על המוסדות שעובדים עם האוניברסיטאות, להטיל את החבות עליהם. 

<ערן טמיר:>
זה כתוב. 

<זהר ג'ניאו:>
זה כתוב, זה רק עניין של ניסוח. 

<ערן טמיר:>
'ואולם אין באמור לפטור את אותו מקום או שירות כאמור ממתן התאמות נגישות לפי כל דין'. 

<ערן טמיר:>
מכובדי, אני על סף סיום הדיון, אני לא רוצה להעיר לך לסדר, זה לא תורם לדיון, הרעש וקריאות הביניים. את התשובה קיבלתם ואף אחד לא שמע וכולם צעקו. בבקשה, טמיר ערן, תחזור להם. 

<ערן טמיר:>
קודם כל אם יש הצעות לשיפור הנוסח, זה תמיד טוב. 

<זהר ג'ניאו:>
אני אשלח. 

<ערן טמיר:>
תמיד אפשר לשפר. אבל לצורך העניין, זהר, זה כתוב במפורש, 'ואולם אין באמור לפטור את אותו מקום או שירות ממתן התאמת נגישות לפי כל דין, לרבות אם התאמת הנגישות ניתנת להעברה'. זאת אומרת זאת אחריות גם של המקום, עד כמה שהיא מגיעה, לפי הדין. 

<זהר ג'ניאו:>
אני חושב שזה פתרון טוב. לא הייתי מודע לזה. 

<קריאה:>
אני לא מבינה את 'עד כמה שניתן'. 

<ערן טמיר:>
רצינו להציע להוריד את 'עד כמה שניתן' והם התנגדו, אז מה? אז לא נביא בכלל? ואז לא תוכלי להשתמש בזה. ואז אי אפשר להשתמש בזה בכלל כי אין תקנות. 

<קריאה:>
צודק פה מי שאמר שזה חרב פיפיות, זה יכול גם לפעול לטובת האוניברסיטאות. 

<קריאה:>
אנחנו לא נגד. 

<קריאה:>
רק כשזה מגיע לכסף - - -

<היו"ר יעקב מרגי:>
סליחה. בבקשה. 

<אלי שליין:>
שלום. יש לי שאלה פה לגבי (ג). יש סטודנטית שפנתה אלינו ונאלצה להגיע לסיור ברכבה הפרטי, היא בעלת כיסא גלגלים, אתם מתייחסים לזה? 

<ערן טמיר:>
מה זאת אומרת? הזמינו סיור? 

<אלי שליין:>
היה סיור מטעם המכללה - - -

<ערן טמיר:>
המכללה הייתה אמורה לתת לה הסעה נגישה. 

<אלי שליין:>
או החזר נסיעות, גם את החזר הנסיעות היא לא קיבלה. 

<ערן טמיר:>
לא צריך, למה? יש סעיף לסיורים והם צריכים לתת את ההסעה כמו כל אחד אחר באופן שווה. אין שום סיבה, דרך אגב, יש גם היום תקנות שמחייבות את החברות לתת רכבים נגישים באותו מחיר. אין שום סיבה שתהיה התנהלות כזאת מצד המוסד. 

<אלי שליין:>
אוקיי, תודה. 

<היו"ר יעקב מרגי:>
עוד התייחסות לפני שנועלים? תודה רבה לכם, אנחנו נועלים את הישיבה. לישיבה הבאה, מזכירים למשרד החינוך, למרות שהם לא כאן, את הדרישה שלנו לגבי תשובות מהם. ות"ת ומל"ג, תמשיכו להכין את עצמכם. תודה רבה לכל מי שתרם לדיון, הישיבה נעולה. 

<הישיבה ננעלה בשעה 15:50.>
י

התייחסות לאוניברסיטה הפתוחה  

<היו"ר יעקב מרגי:>

